
"A béke voltál örökös háborúban" - Akhilleusz alakja Wolfgang Petersen Trója című filjében

Kutatásom tárgya Wolfgang Petersen 2004-ben bemutatott Trója című filmje, amelyet Homérosz Iliásza ihletett. Először a film alcímével – „Homérosz Iliásza alapján” – felkínált szempont szerint összevetem az antik eposz és a kortárs film cselekményét, és regisztrálom a látványos különbségeket. Ezek ismeretében az irodalom és a film mediális technikái felől hasonlítom össze a két alkotást.
Vizsgálom, hogy a világirodalom egyik kanonikus művét alapul vevő vizuális alkotás csupán vászonra vitt adaptáció, avagy adoptálás, tehát sajáttá alakítás, és mint ilyen, szuverén mű. Ettől nem függetlenül, valamint a film sikerességének tapasztalatából kiindulva keresem a választ arra, hogy milyen ambícióval visz vászonra egy rendező antik történetet a 21. században, hogyan tesz fogyaszthatóvá egy több mint 3000 éves mitológémát a kortárs befogadó számára. E tekintetben fontos szerepet tulajdonítok a Trója posztkoloniális olvasatának.
A film képnyelvének elemzésébe bevonom Petersen további filmjeit is, akinek munkásságában a Trója központi helyet foglal el. Nem ő volt azonban az első, aki megfilmesítés céljából nyúlt az Iliászhoz, Akhilleusz alakja korábban is jó szolgálatot tett a filmiparnak, így az ő alakját középpontba állító filmek is további kontextusát képezik a dolgozatnak.
Összességében tehát a komparatisztika és a mediális technikák elemzésével keresem a választ arra a kérdésre, hogyan mond el egy mai nagyszabású film egy antik történetet úgy, hogy abban a kortárs befogadó a maga világára, a maga kérdéseire is ráismerhet.



